เว้นภาษีโยกเงินเลี้ยงชีพไปRMF
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

กลต.สั่งลุยให้เงินเกษียณไม่สะดุด แย้มสรรพากรไฟเขียวภาษีคงเงิน
 โพสต์ทูเดย์ — ก.ล.ต. เร่งเดินหน้าโยกเงินกองทุนสำรองเลี้ยงชีพไปกองทุนรวมเพื่อการเลี้ยงชีพ สมาคมจัดการลงทุนแย้มสรรพากรเว้นภาษีผลตอบแทนกรณีขอคงเงินในกองสำรองเลี้ยงชีพ
นายประเวช องอาจสิทธิกุล ผู้ช่วยเลขาธิการอาวุโส สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ทาง ก.ล.ต.มีแนวคิดที่จะผลักดันให้ผู้ที่มีเงินออมเพื่อการเกษียณอยู่กับกองทุนสำรองเลี้ยงชีพ สามารถโอนย้ายเงินเข้าไปลงทุนในกองทุนรวมเพื่อการเลี้ยงชีพ (RMF) ในกรณีที่ลาออกจากบริษัทที่มีกองทุนสำรองเลี้ยงชีพไปอยู่กับบริษัทที่ไม่มีกองทุนสำรองเลี้ยงชีพ เพื่อให้มีการออมเพื่อการเกษียณอย่างต่อเนื่อง
“ทาง ก.ล.ต.ต้องการให้เกิดความเชื่อมโยงระหว่างการออมเพื่อการเกษียณทั้งระบบ โดยในปัจจุบันข้าราชการที่ลาออกสามารถโอนเงินออมที่มีอยู่ในกองทุนบำเหน็จบำนาญข้าราชการ (กบข.) เข้าไปในกองทุนสำรองเลี้ยงชีพของบริษัทเอกชนได้ โดยไม่เสียสิทธิประโยชน์ทางภาษี และต่อไปเมื่อมาอยู่กับกองทุนสำรองเลี้ยงชีพแล้ว ก็ควรจะโอนไปกองทุน RMF ได้เช่นเดียวกัน ซึ่งตอนนี้ยังไม่เกิดขึ้น แต่จะเป็นอันถัดไปที่ ก.ล.ต.จะผลักดันให้เกิดขึ้น” นายประเวช กล่าว
น.ส.อารยา ธีระโกเมน กรรมการผู้อำนวยการ บริษัทหลักทรัพย์จัดการกองทุน (บลจ.) ทิสโก้ ในฐานะอุปนายกสมาคมบริษัทจัดการลงทุน กลุ่มกองทุนสำรองเลี้ยงชีพ กล่าวว่า กรณีการโอนย้ายเงินจากกองทุนสำรองเลี้ยงชีพไปที่กองทุน RMF เป็นสิ่งที่ควรจะผลักดันมากที่สุด เนื่องจากพนักงานบริษัทเอกชนที่มีเงินออมในกองทุนสำรองเลี้ยงชีพที่ย้ายไปทำงานในบริษัทใหม่ที่ไม่มีกองทุนสำรองเลี้ยงชีพ จะได้มีการออมเงินเพื่อการเกษียณได้อย่างต่อเนื่อง 
“เรื่องนี้เป็นเรื่องที่ต้องการให้เกิดขึ้นมากที่สุด เพราะในกรณีของคนที่ลาออกไปอยู่บริษัทใหม่ที่มีกองทุนสำรองเลี้ยงชีพก็จะไม่มีปัญหาอะไร เพราะสามารถโอนเงินระหว่างกองทุนได้อยู่แล้ว โดยไม่เสียสิทธิประโยชน์ทางภาษีด้วย เพราะสามารถขอคงเงินเอาไว้ที่กองทุนเดิมได้ในช่วงที่อยู่ระหว่างทดลองงาน แต่คนที่ออกไปอยู่บริษัทที่ไม่มีกองทุนสำรองเลี้ยงชีพจะทำอย่างไร” น.ส.อารยา กล่าว
น.ส.อารยา กล่าวอีกว่า แม้ว่าในปัจจุบันข้าราชการจะสามารถโอนเงินจาก กบข.ไปที่กองทุนสำรองเลี้ยงชีพได้ ในกรณีที่ลาออกไปทำงานบริษัทเอกชน แต่กรณีที่พนักงานบริษัทเอกชนย้ายไปทำงานราชการยังไม่สามารถโอนเงินจากกองทุนสำรองเลี้ยงชีพไปที่ กบข.ได้
นอกจากนี้ น.ส.อารยา ยังกล่าวว่า ได้รับข้อมูลว่าทางกรมสรรพากรได้ข้อสรุปเกี่ยวกับสิทธิประโยชน์ทางภาษีสำหรับสมาชิกกองทุนสำรองเลี้ยงชีพที่เกษียณอายุหรือลาออกจากการเป็นสมาชิกกองทุนที่ขอคงเงินไว้ที่กองทุนและการขอรับเงินเป็นรายงวด ซึ่งในเบื้องต้นทางกรมสรรพากรจะให้สิทธิประโยชน์เฉพาะในปีภาษีนี้ แต่ยังไม่มีรายละเอียดออกมาชัดเจนว่าเงื่อนไขการยกเว้นภาษีจะเป็นอย่างไร
“ในตอนนี้ยังไม่ได้เห็นตัวประกาศของกรมสรรพากร แต่เท่าที่รู้คือจะยกเว้นให้เฉพาะปีภาษีนี้ แต่ยังไม่รู้ว่าจะมีเงื่อนไขอย่างไร ระหว่างการคิดจากปีที่ขอคงเงิน หรือปีที่นำเงินออก ซึ่งคงต้องรอให้เห็นประกาศที่ชัดเจนออกมาก่อน เพราะฉะนั้นในช่วงนี้จึงยังแนะนำเหมือนเดิม คือ ให้กองทุนสำรองเลี้ยงชีพหักภาษีผลตอบแทนจากการลงทุนของสมาชิกที่ขอคงเงินเอาไว้ก่อน เพื่อไม่ให้ถูกสรรพากรเรียกภาษีย้อนหลัง หากไม่เข้าตามเงื่อนไขที่สรรพากรกำหนด” น.ส.อารยา กล่าว
อย่างไรก็ตาม น.ส.อารยา กล่าวว่า หากกรมสรรพากรให้สิทธิประโยชน์สำหรับการนำเงินออกจากกองทุนสำรองเลี้ยงชีพในปีภาษี 2553 จะทำให้คนที่ยื่นขอคงเงินมาก่อนหน้านี้ได้ประโยชน์ไปด้วย แต่หากให้สิทธิประโยชน์สำหรับคนที่ยื่นขอคงเงินในปีภาษี 2553 ก็จะทำให้คนที่ขอคงเงินไว้ก่อนหน้านี้ไม่ได้รับประโยชน์ ซึ่งข้อกำหนดในแบบแรกน่าจะทำให้มีคนได้รับประโยชน์มากกว่า